નોબેલ ઈનામ જીતી શકવા જેવું અંગ્રેજી ગદ્ય ઈતિહાસકથા રૂપે લખનારા અને બીજું વિશ્વયુદ્ધ જીતી જવા જેટલા સમર્થ બનનારા વડા પ્રધાન વિન્સ્ટન ચર્ચિલ ભણવામાં મોટો ‘ઢ’ હતા. એ છેલ્લી પાટલી પર બેસતા. શાળાની કારકિર્દી તદ્દન કંગાળ હતી. વડા પ્રધાન થયા પછી પોતાની શાળાની મુલાકાતે ગયા ત્યારે શિક્ષકે હોંશેહોંશે પહેલી પાટલી ઉપર બેઠેલા હોશિયાર વિદ્યાર્થીને ઊભો કર્યો, પણ ચર્ચિલની નજર છેલ્લી પાટલી પર હતી. ત્યાં બેઠેલા છેલ્લા વિદ્યાર્થીને ઊભો કરીને ચર્ચિલે કહ્યું કે હિંમત હારીશ નહીં, હું પણ તારી જગાએ જ બેસતો હતો! બધા ઠોઠ વિદ્યાર્થીઓ મહાન બનતા નથી અને બધા તેજસ્વી વિદ્યાર્થીઓ જિંદગીમાં નિષ્ફળ જતા નથી. મુદ્દો એટલો જ છે કે શાળા-કૉલેજની કામગીરીના આધારે આખી જિંદગીની પરીક્ષાનું પરિણામ નક્કી કરી ન નાખીએ.